Twee gevangenes steeds op vrye voet ná ontsnappingArgieffoto Twee verhoorafwagtende gevangenes wat net meer as drie weke gelede uit die polisieaanhoudingselle in Letsitele buite Tzaneen in Limpopo ontsnap het, is steeds op vrye voet. Kol. Moatshe Ngoepe, woordvoerder van die polisie, sê sedert die ontsnapping op 9 Februarie was daar nog geen teken van Benedict Ledwaba (36) en Adam Baloyi (20) nie. Ledwaba is op aanklag van diefstal in hegtenis geneem en Baloyi op aanklag van huisbraak. Die twee het saam met vier ander makkers uit die selle ontsnap toe polisiebeamptes vir hulle kos gebring het. Volgens Ngoepe is Eddie Baloyi (20, vas vir poging tot moord en gewapende roof), Doctor Kubayi (31, vas vir sakeroof), Lordwick Mhlongo (36, vas vir sakeroof) en Frank Nyambi (31, vas vir sakeroof) sedertdien weer in hegtenis geneem. “Eddie Baloyi, Kubayi en Mhlongo het Dinsdag in die Nkowankowa-landdroshof verskyn en is elkeen tot drie jaar tronkstraf sonder die opsie van ŉ boete gevonnis vir ontsnapping uit wettige aanhouding,” sê Ngoepe. Intussen word Nyambi nou ook van verkragting, motorkaping en gewapende roof aangekla – alles misdade wat gepleeg is nadat die ses ontsnap het. Hy sal binnekort in die Nkowankowa-landdroshof verskyn. Ngoepe sê die soektog na Ledwaba en Adam Baloyi duur voort. Enigiemand met inligting wat tot die herinhegtenisneming van die verdagtes kan lei, word versoek om kol. Cecil Machimane by 082 451 7181 of Stop Misdaad by 0860 010 111 te bel.